

**ИЗВЕШТАЈ О РАДУ САВЕТА ЗА ПРАВА ДЕТЕТА ВЛАДЕ РЕПУБЛИКЕ СРБИЈЕ ЗА 2017.ГОДИНУ**

Савет за права детета Владе РС ( у даљем тексту: Савет) формиран је одлуком Владе РС број 560-7228/2002-1, 16. маја 2002. године. Влада је, 29. јануара 2014.год. донела последњу важећу Одлуку о образовању Савета за права детета (05 број 02-836/2014) на време од четири године којом су именовани чланови Савета за права детета а који су касније мењани решењима Владе. Последње Решење о разрешењу и именовању председника, секретара и чланова Савета за права детета донето је 27. јула 2017.год. (24 Број: 119-7123/2017). Овим решењем именовани су нови чланови Савета за права детета и то:

1. Проф. др Славица Ђукић Дејановић – председник Савета
2. Данијела Чукић Влаховић – секретар Савета
3. Ненад Нерић – члан
4. Проф. др Зорана Михајловић - члан
5. Ивана Антић – члан
6. Александра Степановић – члан
7. Александра Ђорђевић – члан
8. Снежана Пантић Аксентијевић – члан
9. Анамарија Вичек – члан
10. Снежана Недељковић – члан
11. Др Сузана Пауновић – члан
12. Снежана Клашња – члан
13. Оливера Зечевић – члан
14. Владица Јанковић – члан
15. Проф. др Невенка Жегарац - члан
16. Проф. др Ивана Крстић – члан
17. Доц. др Александра Грбовић – члан
18. Божидар Дакић – члан
19. Др Ивана Стевановић – члан
20. Проф. др Вероника Ишпановић – члан
21. Светлана Влаховић – члан
22. Јасмина Миковић - члан

Представник УНИЦЕФ, Александра Јовић је на седницама Савета присутна у статусу посматрача.

 Према важећој Одлуци задаци Савета су да:

* подноси Влади иницијативе, предлоге, мишљења и анализе које се односе на остваривање права детета у Републици Србији;
* прати примену прописа у области остваривања права детета и даје иницијативе за њихове измене;
* прати примену Националног плана акције за децу (у даљем тексту: НПА), прикупља податке од надлежних министарстава, организација и установа о његовој реализацији и прати усклађеност других стратешких докумената са НПА;
* пружа подршку развоју и ширењу мреже Локалних планова акције за децу и сарађује са органима јединица локалне самоуправе у тој области;
* унапређује међуресорни и мултидисциплинарни приступ у промоцији, превенцији и заштити права детета и вођење база података у овој области;
* сарађује са научним установама, стручним и другим удружењима и прибавља мишљења о проблемима у остваривању права детета;
* прати примену преузетих међународних обавеза у области права детета и сарађује са Одбором за права детета Народне скупштине као и одговарајућим Владиним телом за праћење препорука УН тела;
* објављује на сајту Савета и презентује на стручним и јавним скуповима, као и у штампаним и електронским медијима, препоруке надзорних тела Уједињених нација и Савета Европе;
* разматра и друга питања од значаја за остваривање права детета;

**Седнице Савета:**

Крајем 2016.године (20.децембра) одржана је седница претходног састава Савета за права детета на којој су донете одговарајуће одлуке и закључци које је требало реализовати у 2017.години. Донет је закључак да се приступи изради новог Нацрта закона о заштитнику права детета уважавајући сугестије и примедбе изречене на седници Савета и да нови Нацрт буде предмет расправе на некој од наредних седница Савета. Донета је одлука да се покрене иницијатива за доношење новог Националног плана акције за децу (НПА) као и одлука да се покрене иницијатива за доношење нове Стратегије за превенцију и заштиту деце од насиља.

Савет се није састајао поново до новембра 2017.год.

У погледу закључка о изради новог Нацрта закона о заштитнику права детета, надлежно Министарство за рад, запошљавање, борачка и социјална питања је озбиљно приступило овом задатку с тим што је овом нацрту додат и део који се односи на права детета (препорука Комитета УН) тако да је у току припрема Нацрта закона о правима детета и Заштитнику права детета који ће пре јавне расправе бити упућен Савету за права детета на изјашњавање. У погледу иницијативе за доношење новог НПА за децу није ништа урађено па је стога ова иницијатива поновљена на следећој седници Савета а поводом одлуке да се покрене иницијатива за доношење нове Стратегије за превенцију и заштиту деце од насиља, у мају 2017.год. формирана је од стране надлежног министарства (МРЗБСП) радна група са задатком да приступи изради ове стратегије.

 Након формирања Владе РС од 29.јуна 2017.год. одржана је само једна седница Савета за права детета и то 7.новембра 2017.год. када је одржана конститутивна седница Савета у новом саставу. На овој седници осим конституисања, на дневном реду је било:

* упознавање чланова Савета са Извештајем о детерминантама и факторима насиља према деци у Србији,
* упознавање чланова Савета са радом на Стратегији за превенцију и заштиту деце од насиља,
* поновљена иницијатива Министарству за рад, запошљавање, борачка и социјална питања за формирање радне групе за израду новог Националног плана акције за децу с обзиром да је претходни истекао још 2015.године и да имамо препоруку од стране Комитета УН за права детета да израдимо нови кровни документ који ће се бавити правима детета у Србији и дати смернице за будући рад у овој области,
* упознавање чланова Савета са садржајем Општег коментара 21 Комитета за права детета – о деци у уличним ситуацијама,
* упознавање чланова Савета са Циљевима одрживог развоја у погледу заштите права детета,
* извештавање чланова Савета о стању по питању примене Стратегије за социјално укључивање Рома и Ромкиња 2016.- 2025. као и о могућностима реализације мере која је предвиђена Стратегијом а која се односи на унапређење рада Савета кроз техничку подршку за анализу доступности услуга социјалне заштите за децу ромске националности.

Овој седници Савета су осим чланова или њихових замена, присуствовали и гости: заменица заштитника грађана за права детета и родну равноправност, народна посланица из скупштинског одбора за права детета, менаџер Тима за социјално укључивање и смањење сиромаштва и његова заменица, гошћа из УНИЦЕФ.

На конститутивној седници је донета одлука да се покрене иницијатива за продужење рада Савета с обзиром да је претходном Одлуком он образован на период од четири године и да му мандат истиче у фебруару следеће године. Овим поводом у надлежном министарству је у току процедура око припреме и упућивања Влади Нацрта нове одлуке о образовању Савета за права детета.

Студија о детерминантама и факторима насиља према деци у Србији је идентификовала слабости постојећег система за заштиту деце од насиља и поставила приоритете у овој области. Реч је о студији која је рађена у складу са усаглашеном методологијом УНИЦЕФ истраживачке канцеларије у Фиренци а која је већ реализована у неколико земаља у свету.

Што се тиче израде новог Националног плана акције за децу (НПА) донета је одлука да се надлежном министарству поново упути иницијатива за доношење новог НПА за децу. Поводом ове одлуке у Министарству за рад, запошљавање, борачка и социјална питања је у току процедура око формирања радне групе за израду Нацрта овог плана.У њему ће бити дефинисана краткорочна, средњорочна и дугорочна политика према деци и идентификовани основни проблеми у остваривању, заштити и унапређењу права детета у Републици Србији. Ради се о кровном документу који је веома важан јер ће дати смернице за даље кораке на пољу заштите права детета.

Када је реч о Стратегији за превенцију и заштиту деце од насиља 2018.-2022., формално је цео процес започео јуна 2017.год. када је у Министарству за рад, запошљавање, борачка и социјална питања формирана радна група од представника ресорних министарстава и релевантних невладиних организација (17 чланова). Подршку у процесу израде Стратегије пружао је све време УНИЦЕФ који је ангажовао и експертски тим. Почетком децембра месеца ове године финиширан је рад на овој стратегији и њен нацрт је истакнут на сајту МРЗБСП са позивом да сви заинтересовани појединци, органи и организације дају своје предлоге, сугестије и примедбе како би се дошло до целовите и у пракси примењиве стратегије а чијом реализацијом ће се допринети унапређењу промоције и поштовања права детета. Предвиђене су 4 јавне расправе и то: у Новом Саду, Нишу, Крагујевцу и Београду.

 Кроз Општи коментар о деци у уличним ситуацијама Савет је упознат са општим смерницама за државе о томе на који начин се креирају политике када је у питању заштита деце која се налазе у уличним ситуацијама. Општи коментар инсистира на прикупљању информација о деци у уличној ситуацији у свакој земљи, инсистира на међусекторској сарадњи и на републичком и на локалном нивоу када је у питању њихова заштита, инсистира на холистичком приступу, на различитим услугама и сервисима за помоћ и подршку. Донет је закључак да се све иницијативе и предлози поводом Општег коментара доставе писмено Министарству за рад, запошљавање, борачка и социјална питања.

 Чланови Савета су на седници упознати од стране представника УНИЦЕФ и са Циљевима одрживог развоја у погледу заштите права детета. Све државе потписнице су се сагласиле да ће заједнички радити на приступу одрживог развоја, балансирању економског раста друштвеног развоја и заштити природне средине. Оно што одрживи циљеви уводе јесте брига да никога не оставимо у лошијој ситуацији и потреба да тиме пратимо какав је положај сваког становника а посебно оних који су најосетљивији. Одрживи циљеви развоја могу бити важан акцелератор у даљој изради националних политика за децу. Препознати су од стране многих других земаља као глобални оквир за праћење положаја деце.

Што се тиче израде анализе о доступности услуга социјалне заштите за децу ромске националности, Савет је информисан од стране Тима за социјално укључивање и смањење сиромаштва да ће они у сарадњи са Републичким заводом за социјалну заштиту урадити ову анализу која је уједно и мера предвиђена Стратегијом за социјално укључивање Рома и Ромкиња 2016.-2025.

Савет за права детета је 1.децембра 2017.год. примио захтев УНИЦЕФ који се односио на покретање иницијативе за мобилисање донаторске заједнице са циљем прикупљања недостајућих средстава за спровођење Истраживања вишеструких показатеља положаја жена и деце у Србији (Multiple indicator Cluster Survey – MICS). Ово истраживање спроводи Републички завод за статистику уз подршку УНИЦЕФ на сваких 4-5 година још од 1996.год. а на основу резултата је креиран значајан број кључних политика Владе Републике Србије. Значај овог истраживања је у томе што се велики број индикатора који су обрађени овим истраживањем не прати помоћу званичне статистике, па практично MICS представља једини извор информација на тему раног развоја деце, дечјег рада, насиља у породици, дојења, раста и развоја деце, ставовима према насиљу у породици и др.

 УНИЦЕФ нас је обавестио да више није у позицији да у потпуности финансира следеће MICS истраживање које би требало да се спроведе до краја 2018.год. а да би средства морала бити обезбеђена до краја 2017.год. Путем дописа се уједно захтевало покретање иницијативе ка Министарству за европске интеграције, како би се обезбедила недостајућа средства па је затражено од чланова Савета за права детета да својим гласом подрже ову иницијативу и то по хитном поступку. Члановима је мејлом упућен позив председника Савета за хитно изјашњавање заједно са дописом УНИЦЕФ. Чланови Савета су једногласно прихватили ову иницијативу.

У односу на 2006.годину када је уз материјалну и техничку помоћ организација Save the children и УНИЦЕФ формирана канцеларија Савета у којој су били запослени стручни сарадник (са пуним радним временом) и секретар (са пола радног времена) и која је била значајно ојачање организационих капацитета Савета са седиштем у просторијама УНИЦЕФ које су као и стручна помоћ и подршка запослених у УНИЦЕФ стављене на располагање Савету, у тренутним околностима Савет функционише без ове подршке ослањајући се на ограничено расположиво радно време председника и секретара Савета.

С обзиром да је претходно поменута Канцеларија Савета пружала осим стручне и техничке подршке и помоћ у медијском представљању и вођењу Интернет странице Савета а да ове помоћи већ неколико година нема, сајт Савета није ажуриран ни ове као ни претходних година али смо крајем 2017.године покренули иницијативу код Канцеларије за ИТ и електронску управу за ''оживљавање'' домена како бисмо омогућили већу видљивост Савета у јавности и ширу презентацију активности које он организује и спроводи.

 У складу са наведеним, сматрамо да би поновно успостављање Канцеларије Савета у оквиру УНИЦЕФ као и техничка и стручна помоћ запослених била више него неопходна што би требало размотрити на некој од наредних седница Савета за права детета с обзиром да је представник УНИЦЕФ свакако присутан на свакој седници Савета у статусу посматрача и редовно учествује својим предлозима и презентацијама у раду овог тела.